MUBORAK HAJ ZIYORATIGA BORUVChILARGA YORDAM KO‘RSATISh HAQIDA

Mamlakatimiz fuqarolarining vijdon erkinligi borasidagi konstitutsiyaviy huquqlarini ta’minlash, muborak haj amallarini ado etishda qulaylik, imtiyoz va zarur shart-sharoit yaratishga davlat tomonidan yordam ko‘rsatish maqsadida Vazirlar Mahkamasi qaror qiladi:
 1. O‘zbekiston musulmonlari idorasining 2002-yilda haj ziyoratini tashkil etish to‘g‘risidagi taklifi qabul qilinsin.
 2. Muborak haj safarini tashkil qilish, ziyoratchilar ro‘yxatini respublika “Ma’naviyat va ma’rifat” jamoatchilik markazi, “Mahalla” va “Nuroniy” jamg‘armalarining joylardagi bo‘linmalari vakillari ishtirokida keng jamoatchilik fikrini inobatga olgan holda tuzish, musulmonlarning talab-ehtiyojlarini adolatli ravishda qondirish mas’uliyati O‘zbekiston musulmonlari idorasi rahbariyati, uning joylardagi mutasaddi vakillari zimmasida ekanligi, Vazirlar Mahkamasi huzuridagi Din ishlari bo‘yicha qo‘mita ularga yordam ko‘rsatishi e’tiborga olinsin.
 3. O‘zbekiston Respublikasi Tashqi iqtisodiy faoliyat milliy banki (Z.Mirxo‘jayev) O‘zbekiston musulmonlari idorasi tasdiqlagan ro‘yxatga binoan, mamlakatimizdan hajga ketayotgan har bir fuqaro uchun 1482 (bir ming to‘rt yuz sakson ikki) AQSh dollarini imtiyozli almashtirib berishni ta’minlasin.
 Ziyoratchilarning tegishli miqdordagi so‘m mablag‘larini joylarda yig‘ib olish va Tashqi iqtisodiy faoliyat milliy bankining tegishli bo‘limlariga topshirish O‘zbekiston musulmonlari idorasining mas’ul xodimlari zimmasiga yuklansin.
 Bu mablag‘lar O‘zbekiston musulmonlari idorasining Milliy bankdagi maxsus hisob raqamiga jamlanib, belgilangan miqdori hamda haj ziyoratchilariga xizmat ko‘rsatuvchi ishchi guruhining safar xarajatlari banklararo savdo sessiyalarida xorijiy valyutaga bo‘lgan talab va taklif asosida o‘rnatiladigan erkin kurs erkin muomaladagi valyutaga konvertatsiya qilinsin. Konvertatsiya qilish chog‘ida ular vositachilik yig‘imlaridan ozod etilsin.
 4. Belgilab qo‘yilsinki, O‘zbekiston musulmonlari idorasi barcha zarur to‘lovlarni O‘zbekiston Respublikasi Tashqi iqtisodiy faoliyat milliy bankining chet el banklaridagi korrespondent hisob raqamlari orqali pul o‘tkazish yo‘li bilan amalga oshiradi.
 5. “O‘zbekiston havo yo‘llari” milliy aviakompaniyasi (A.Ro‘zmatov) 2002-yil fevral-mart oylarida ziyoratchilarning haj safariga borib kelishlari uchun qulay sharoit yaratish, Toshkent-Jidda-Toshkent yo‘nalishidagi aviachiptalarning narxini arzonlashtirish choralarini ko‘rsin.
 6. O‘zbekiston Respublikasi Sog‘liqni saqlash vazirligi (F.Nazirov) Saudiya Arabistoni Haj ishlari vazirligi tomonidan qo‘yilgan tibbiy talablar va mamlakatning iqlim sharoitini hisobga olgan holda ziyoratchilarni ko‘rikdan o‘tkazishni, haj davrida ularga yordam ko‘rsatishni tashkil etsin.
 7. O‘zbekiston Respublikasi Ichki ishlar vazirligi (Z.Almatov), Tashqi ishlar vazirligi (A.Komilov), Davlat bojxona qo‘mitasi (O‘.Komilov) O‘zbekiston musulmonlari idorasining taqdimiga ko‘ra ziyoratchilarning safar hujjatlarini belgilangan tartibda rasmiylashtirishni ta’minlasinlar.
 8. O‘zbekiston Respublikasi Ichki ishlar vazirligi (Z.Almatov) va Milliy xavfsizlik xizmati (R.Inoyatov) ziyoratchilarning umumiy xavfsizligini ta’minlash hamda O‘zbekiston Respublikasi fuqarolarining noqonuniy yo‘llar bilan haj ziyoratiga borishi oqibatida ro‘y berishi mumkin bo‘lgan ko‘ngilsiz voqealarning oldini olish chora-tadbirlarini belgilasinlar.
 9. O‘zbekiston musulmonlari idorasi va ommaviy axborot vositalariga muborak haj ziyoratining mohiyati, talablari, muddati va uni amalga oshirishning tartib-qoidalari hamda uning yakunlari keng va oshkora yoritib borish tavsiya etilsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari H. Karomatov zimmasiga yuklansin.